
Text rozhodnutia
Súd: Krajský súd Nitra Spisová značka: 26Cob/7/2012 Identifikačné číslo súdneho spisu: 4110224775 Dátum vydania rozhodnutia: 31. 01. 2012 Meno a priezvisko sudcu, VSÚ: JUDr. Pavol Pilek ECLI: ECLI:SK:KSNR:2012:4110224775.2 Uznesenie Krajský súd v Nitre, v právnej veci navrhovateľa: P. C., C. L. E. XX, XXX XX B., zastúpený Mgr. Milanom Brachom, Majoránová 57, 821 07 Bratislava proti odporcovi: C. Q., XXX XX E.-M. XXX, zastúpený JUDr. Annou Jamborovou, Farská 5, 949 01 Nitra o zaplatenie 4.417,44 eura s príslušenstvom, na odvolanie odporcu proti uzneseniu Okresného súdu Nitra, č.k. 31Cb 63/2010-26 zo dňa 22.12.2010, jednohlasne, takto r o z h o d o l : Odvolací súd uznesenie Okresného súdu Nitra č. k. 31Cb 63/2010-26 zo dňa 22.12.2010 p o t v r d z u j e . o d ô v o d n e n i e : Napadnutým uznesením súd prvého stupňa uložil odporcovi povinnosť zaplatiť súdny poplatok za podaný odpor vo výške 265,-- eur podľa položky č. 1 písm. a) sadzobníka súdnych poplatkov. Proti uzneseniu podal odporca v zákonnej lehote odvolanie, v ktorom nesúhlasil so zaplatením súdneho poplatku za podaný odpor, nakoľko on nikomu nič nedlhuje, nechcel sa súdiť a preto nevidí dôvod na platenie súdneho poplatku. Podľa odporcu by mal súdny poplatok zaplatiť ten, kto návrh podal a teda sa chcel súdiť. Odvolací súd prejednal odvolanie odporcu v súlade s ustanovením § 212 ods. 1 a 214 ods. 2 OSP, pričom dospel k záveru, že odvolanie nie je dôvodné. Ako z obsahu spisu odvolací súd zistil, na základe návrhu navrhovateľa súd vydal vo veci dňa 19.10.2010 pod č.k. 34Rob/653/2010-18 platobný rozkaz, proti ktorému podal odporca v zákonnej lehote odpor. Následne súd prvého stupňa určil odporcovi poplatkovú povinnosť za podaný odpor vo výške 265,-- eur . Podaním odporu proti platobnému rozkazu vzniká pre toho, kto takýto odpor podal poplatková povinnosť (§ 5, ods. 1 písm. a), zák. č. 71/92 Zb.) Podľa položky č. 1 písm. a), sadzobníka súdnych poplatkov z návrhu za začatie konania, ak nie je ustanovené inak, sa platí súdny poplatok vo výške 6%, najmenej 16,50 eura, najviac 33.193,50 eura z ceny predmetu konania. Podľa poznámky č. 5, k položke 1 sa podľa položky 1 písm. a), platí poplatok pri návrhu na vydanie platobného rozkazu a podľa rovnakej sadzby sa platí poplatok za odpor proti platobnému rozkazu. Z uvedeného vyplýva, že podaním odporu proti platobnému rozkazu vzniká odporcovi povinnosť zaplatiť súdny poplatok za podaný odpor v danom prípade vo výške 265,-- eur, ktorá výška bola súdom prvého stupňa určená správne, preto odvolací súd napadnuté uznesenie ako vecne správne podľa § 219 OSP potvrdil. Odvolací súd na doplnenie k dôvodom uvedeným v odvolaní dodáva, že povinnosť zaplatiť súdny poplatok v danom prípade za podaný odpor vzniká zo zákona, čo však ešte neznamená, že tieto trovy konania musí v konečnom dôsledku znášať odporca. V prípade ak bude odporca v konaní vo veci samej úspešný, vznikne mu voči navrhovateľovi právo na náhradu trov konania, ktoré v súvislosti s konaním vynaložil okrem iného aj na trovy, ktoré vznikli zaplatením súdneho poplatku za podaný odpor. Poučenie: Proti tomuto uzneseniu odvolanie nie je prípustné.

